stanford-oval/wikipedia huggingface dataset:
นกแก้วนิวซีแลนด์

วงศ์ของนก
| นกแก้วนิวซีแลนด์ ช่วงเวลาที่มีชีวิตอยู่: สมัยไมโอซีนตอนต้นถึงปัจจุบัน |
| --- | --- |

คากา ชนิดย่อยเกาะเหนือ (Nestor meridionalis septentrionalis) ที่สวนสัตว์ออกแลนด์ ประเทศนิวซีแลนด์

การจำแนกชั้นทางวิทยาศาสตร์ 
โดเมน:: ยูแคริโอตา Eukaryota
อาณาจักร:: สัตว์ Animalia
ไฟลัม:: สัตว์มีแกนสันหลัง Chordata
ชั้น:: สัตว์ปีก 
อันดับ:: นกแก้ว Psittaciformes
วงศ์ใหญ่:: Strigopoidea  Bonaparte, 1849
วงศ์:: Strigopidae  Bonaparte, 1849

สกุล
 †Heracles  †Nelepsittacus  Nestor  Strigops
ชื่อพ้อง
 Nestoridae Bonaparte, 1849
นกแก้วนิวซีแลนด์ (อังกฤษ: New Zealand parrot) ในวงศ์ Strigopidae ประกอบด้วยนกแก้วอย่างน้อย 3 สกุล ได้แก่ – Nestor, Strigops และฟอสซิล Nelepsittacus และอาจรวมฟอสซิล Heracles สกุล Nestor ประกอบด้วยคีอา, คากา, คากานอร์ฟอล์ก และคากาแชทัม ส่วนสกุล Strigops ประกอบด้วยคากาโปที่มีชื่อเสียง นกแก้วทุกชนิดในนี้เป็นสัตว์พื้นถิ่นในประเทศนิวซีแลนด์ โดยนกแก้วชนิดที่อยู่ในสกุล Nelepsittacus พบได้ในเกาะหลัก ส่วนสองชนิดที่สูญพันธุ์แล้วในสกุล Nestor พบในเกาะมหาสมุทรใกล้เคียง เช่น หมู่เกาะแชทัมของนิวซีแลนด์ และเกาะนอร์ฟอล์กกับเกาะฟิลลิปใกล้เคียง
คากานอร์ฟอล์กและคากาแชทัมได้สูญพันธุ์ไปในระยะหลังนี้ ส่วนนกแก้วชนิดในสกุล Nelepsittacus สูญพันธุ์ไปเมื่อ 16 ล้านปีก่อน ส่วนคากาโป คีอาทุกชนิด และคากาชนิดย่อย 2 ชนิด อยู่ในสถานะเสี่ยงต่อการสูญพันธุ์ กิจกรรมของมนุษย์ก่อให้เกิดการสูญพันธุ์ของนกสองชนิดก่อนหน้าและทำให้อีก 3 ชนิดลดลง ผู้ตั้งถิ่นฐานนำสัตว์ชนิดพันธุ์ต่างถิ่นรุกราน เช่น หมู แมว สุนัขจิ้งจอก วีเซิล หนู และพอสซัมที่กินไข่ของนกที่วางไข่บนพื้นดิน และจำนวนนกที่ลดลงมีสาเหตุเพิ่มเติมจากการล่าสัตว์เป็นอาหาร การฆ่าสัตว์ฐานเป็นศัตรูพืช การทำลายถิ่นฐานธรรมชาติ และการนำเข้าต่อ
นกแก้ววงศ์นี้แยกจากนกแก้วชนิดอื่น ๆ เมื่อนิวซีแลนด์แยกตัวออกจากกอนด์วานาประมาณ 82 ล้านปีก่อน ส่วนบรรพบุรุษของสกุล Nestor กับ Strigops แยกจากกันเมื่อระหว่าง 60 ถึง 80 ล้านปีก่อน
การจำแนกชั้นทางวิทยาศาสตร์

ไม่มีฉันทามติเกี่ยวกับอนุกรมวิธานของ Psittaciformes จนกระทั่งเมื่อไม่นานนี้ การจัดตั้งชนิดใน Strigopoidea ในอดีตมีอยู่หลายแบบ นกแก้ววงศ์นี้อยู่ในวงศ์ใหญ่ Strigopoidea โดยวงศ์ใหญ่นี้เป็นหนึ่งในสามวงศ์ใหญ่ในอันดับ Psittaciformes ส่วนอีกสองวงศ์คือ Cacatuoidea (นกกระตั้ว) และ Psittacoidea (นกแก้วแท้) ในขณะที่นักอนุกรมวิธานบางส่วนรวมสามสกุล (Nestor, Nelepsittacus และ Strigops) เข้าในวงศ์ Strigopidae นักอนุกรมวิธานอีกส่วนจัดให้สกุล Nestor และ Nelepsittacus อยู่ในวงศ์ Nestoridae และเหลือเพียง Strigops เข้าในวงศ์ Strigopidae ตามแบบดั้งเดิม สายพันธุ์ของวงศ์ Strigopoidea จัดอยู่ในวงศ์ใหญ่ Psittacoidea แต่งานศึกษาหลายชิ้นยืนยันการจัดวางที่ไม่เหมือนใครของกลุ่มนี้ที่ฐานต้นของนกแก้ว
ชื่อสามัญ

ชื่อสามัญทั้งหมดของนกแก้วชนิดที่อยู่ในวงศ์นี้มีชื่อเดียวกันกับชื่อในภาษามาวรี คำว่า kākā ในภาษามาวรีมีที่มาจากศัพท์พอลินีเชียดั้งเดิมสมัยโบราณที่แปลว่านกแก้ว Kākāpō เป็นการขยายความเชิงตรรกะของชื่อนั้น เนื่องจากคำว่า pō หมายถึงกลางคืน ทำให้มีความหมายว่า คากาแห่งราตรี หรือนกแก้วกลางคืน สะท้อนถึงพฤติกรรมการออกหากินในเวลากลางคืนของนกชนิดนี้ (ในอักขรวิธีภาษามาวรีสมัยใหม่ รูปเสียงยาวของสระ a และ o เขียนพร้อมกับขีดขวางบนสระ เช่น ā และ ō; สระ ā เสียงยาวในภาษามาวรีออกเสียงคล้ายกับอักษร a ในคำว่า "father" ในภาษาอังกฤษ) รากศัพท์ของ kea ในภาษามาวรีไม่เป็นที่กระจ่าง โดยอาจเป็นคำเลียนเสียงธรรมชาติจากเสียงร้อง kee-aah
ความสัมพันธ์กับมนุษย์ > ความสำคัญต่อชาวมาวรี

นกแก้วมีความสำตัญต่อชาวมาวรีในหลายด้าน พวกเขาล่ามันเป็นอาหาร เก็บไว้เลี้ยง และใช้ขนนกในการทอผ้า เช่น เครื่องใช้อย่างคาฮู ฮูรูฮูรู (เสื้อคลุมขนนก) ขนนกยังใช้ประดับหัวไตอาฮา อาวุธของมาวรี แต่จะนำออกก่อนเข้ารบ หนังคากาโปที่ติดขนนกไว้จะนำมาใช้ทำเสื้อคลุม (kākahu) และเสื้อคลุมสำหรับสวมทับ (kahu kākāpō) โดยเฉพาสำหรับภรรยาและลูกสาวของหัวหน้าเผ่า
ความสัมพันธ์กับมนุษย์ > สถานะ

จากนกแก้วนิวซีแลนด์ 5 ชนิด คากานอร์ฟอล์ก และคากาแชทัมได้สูญพันธุ์ไปในระยะหลังนี้ โดยคากานอร์ฟอล์กตัวสุดท้ายเท่าที่รู้จักตายในกรงที่ลอนดอนช่วงหลัง ค.ศ. 1851 และมีหนังนกที่เหลือรอดเพียง 7 ถึง 20 อัน คากาแชทัมสูญพันธุ์หลังจากที่ชาวพอลินีเชียเดินทางมาถึงเกาะเมื่อระหว่าง ค.ศ. 1500 ถึง 1650 ก่อนหน้าชาวยุโรป และรู้จักกันเฉพาะจากกระดูก subfossil ในบรรดานักแก้วนิวซีแลนด์ที่เหลืออยู่ คากาโปมีสถานะเสี่ยงต่อการสูญพันธุ์มาก โดยมีเหลือเพียง 244 ตัว (ณ ค.ศ. 2024) คากาบนพื้นดินใหญ่ถูกจัดให้มีความเสี่ยงต่อการสูญพันธุ์ร่วมกับคีอา
ดูเพิ่ม

คาการิกิ นกแก้วเล็กนิวซีแลนด์
พันธุ์สัตว์ในประเทศนิวซีแลนด์
ที่อยู่ในปัจจุบันของนกแก้วชนิดนี้ทั้งหมด รวมถึงชนิดบนเกาะในอดีตที่สูญพันธุ์แล้ว
สยบไพรี 43

| สยบไพรี 43 |
| --- | --- |
กองกำกับการปฏิบัติการพิเศษ กองบัญชาการตำรวจปราบปรามยาเสพติด
อาร์ม บช.ปส. ต้นสังกัดหน่วยสยบไพรี 43
ประจำการ: พ.ศ. 2543
ประเทศ:  ไทย
หน่วยงาน:  สำนักงานตำรวจแห่งชาติ
รูปแบบ: หน่วยยุทธวิธีตำรวจ
บทบาท: ปราบปรามยาเสพติด การปฏิบัติการพิเศษ
เขตอำนาจปฏิบัติการ: ทั่วราชอาณาจักร
ขึ้นกับ: กองบัญชาการตำรวจปราบปรามยาเสพติด
กองบัญชาการ: 88 หมู่ 3 ถนนวิภาวดีรังสิต แขวงตลาดบางเขน เขตหลักสี่ กรุงเทพฯ 10210
ชื่อย่อ: กก.ปพ. บช.ปส.
โครงสร้างหน่วย
กำลังปฏิบัติการ: กองกำกับการ
ผู้บังคับบัญชา
ผู้บัญชาการปัจจุบัน: พันตำรวจเอก วรัตน์ เจตนานนท์, ผู้กำกับการปฎิบัติการพิเศษ
เว็บไซต์
thaidrugpolice.com
สยบไพรี 43 (อังกฤษ: Sayobpairee 43) หรือ หน่วยปฏิบัติการพิเศษสยบไพรี กองกำกับการปฏิบัติการพิเศษ กองบัญชาการตำรวจปราบปรามยาเสพติด (กก.ปพ. บช.ปส.) สังกัดส่วนสนับสนุนการป้องกันและปราบปรามอาชญากรรม สำนักงานตำรวจแห่งชาติ เป็นหน่วยตำรวจที่มีความเชี่ยวชาญการใช้อาวุธและยุทธวิธีพิเศษ มีภารกิจหลักในการสนับสนุนการปฏิบัติงานในการปราบปรามยาเสพติดภายในประเทศ
หน่วยสยบไพรี 43 นั้น มีอีกชื่อเรียกที่มาจากหลักสูตรการฝึกที่ใกล้ชิดกับหน่วยคอมมานโด ทั้งของกองทัพอากาศ และหน่วยสยบริปูสะท้านเดิม ทำให้ถูกเรียกชื่อว่า คอมมานโดสยบไพรี และ NSB Commando
ประวัติ

เนื่องจากแต่เดิมตั้งแต่ยุคก่อตั้งกองบัญชาการตำรวจปราบปรามยาเสพติดเมื่อปี พ.ศ. 2535 นั้น ตัวหน่วยงานเองไม่มีหน่วยปฏิบัติการพิเศษเป็นของตนเอง ทำให้ในการปฏิบัติภารกิจในการต่อต้านและปราบปรามยาเสพติดที่ผ่านมานั้น กองบัญชาการตำรวจปราบปรามยาเสพติดต้องร้องขอกำลังสนับสนุนจากหน่วยงานอื่น ๆ ในพื้นที่ โดยเฉพาะในภารกิจสกัดกั้นตามแนวชายแดน ซึ่งเป็นพื้นที่ของกองบัญชาการตำรวจตระเวนชายแดน โดยกองบังคับการสนับสนุนทางอากาศ (ตำรวจพลร่ม) โดยในบางครั้งเนื่องจากสภาวะขับขันเร่งด่วนในการปฏิบัติการ ทำให้ไม่สามารถรอกำลังหน่วยปฏิบัติการพิเศษมาสนับสนุนได้และต้องปฏิบัติการเข้าแสดงตัวจับกุมในทันที ทำให้เกิดความสูญเสียต่อชุดปฏิบัติการของตำรวจปราบปรามยาเสพติด รวมถึงหลายครั้งที่ปฏิบัติการไม่สำเร็จทำให้ยาเสพติดหลุดรอดออกไปได้
ด้วยเหตุนี้เอง หน่วยสยบไพรี จึงถูกก่อตั้งในปี พ.ศ. 2543 โดย พันตำรวจเอก อดิเทพ ปัญจมานนนท์ รองผู้บังคับการตำรวจปราบปรามยาเสพติด 1 (ยศและตำแหน่งขณะนั้น) ได้เสนอไปยังผู้บังคับบัญชาเพื่อขอเปิดหลักสูตรการฝึกเพื่อเพิ่มศักยภาพและพัฒนาบุคลากรในหน่วยงานให้มีความสามารถในการปฏิบัติการปราบปรามยาเสพติดได้ยย่างมีประสิทธิภาพโดยเฉพาะ จึงเป็นจุดเริ่มต้นของหน่วยปฏิบัติการพิเศษของกองบัญชาการตำรวจปราบปรามยาเสพติด โดยใช้ชื่อว่า "สยบไพรี" ที่ได้รับการพระราชทานนามจากสมเด็จพระสังฆราชเจ้า กรมหลวงวชิรญาณสังวร ส่วนเลข 43 นั้นเป็นหมายเลขของปีที่ก่อตั้งหน่วย คือปี พ.ศ. 2543 เหมือนกับหน่วยปฏิบัติการพิเศษของตำรวจ 2 หน่วยหลักที่ตามหลังด้วยหมายเลขปีที่ก่อตั้ง
กำลังพลชุดแรกที่เข้ารับการฝึก ประกอบไปด้วยเจ้าหน้าที่ฝ่ายสืบสวน สังกัดกองบังคับการตำรวจปราบปรามยาเสพติด 1 และ 2 จำนวน 34 นาย เข้ารับการฝึกจากกองพันปฏิบัติการพิเศษที่ 2 กรมปฏิบัติการพิเศษ หน่วยบัญชาการอากาศโยธิน กองทัพอากาศ โดยผ่านการฝึกต่าง ๆ อาทิ การใช้อาวุธเชิงยุทธวิธี การรบระยะประชิดภายในอาคาร การใช้ชุดพลซุ่มยิง การใช้เชือกลงทางดิ่ง เป็นต้น โดยหลังจากสิ้นสุดการฝึกชุดแรกในปี พ.ศ. 2543 ได้มีการนำกำลังจากกองบังคับการตำรวจปราบปรามยาเสพติดอื่น ๆ มาร่วมหมุนเวียนกำลังเข้ารับการฝึกเพื่อเพิ่มประสิทธิภาพในการปฏิบัติการ โดยเข้ารับการฝึกจากหน่วยรบพิเศษหน่วยต่าง ๆ ของประเทศไทย ทั้งส่วนของกองทัพบก กองทัพอากาศ กองทัพเรือ สำนักงานตำรวจแห่งชาติ กองบัญชาการตำรวจตระเวนชายแดน ในส่วนของกองบังคับการสนับสนุนทางอากาศ รวมไปถึงการฝึกร่วมกับหน่วยปฏิบัติการพิเศษของสำนักงานปราบปรามยาเสพติด กระทรวงยุติธรรมสหรัฐ และหน่วยปฏิบัติการพิเศษของประเทสอิสราเอล
สัญลักษณ์ประจำหน่วย

สัญลักษณ์ประจำหน่วยสยบไพรี เป็นรูปนกอินทรีสยายปีก ในปากคาบอาวุธปืนชนิดเอ็ม 16 ติดดาบปลายปืน กรงเล็บถือประกายสายฟ้า
นกอินทรี หมายถึง สัตว์ที่เป็นราชาแห่งท้องฟ้า สายตาเฉียบคม และดุดัน
อาวุธปืน หมายถึง อาวุธประจำหน่วยที่มีขีดความสามารถในการทำลายล้าง
ดาบปลายปืน หมายถึง อาวุธที่ใช้ในการต่อสู้ระยะประชิดได้อย่างคล่องแคล่ว
สายฟ้า หมายถึง ความรวดเร็วและเด็ดขาดในการปฏิบัติการปราบปรามยาเสพติด
การฝึก

หน่วยสยบไพรี 43 มีศูนย์ฝึกชื่อว่า ศูนย์ฝึกอบรมยุทธวิธีปัญจมานนท์ ซึ่งตั้งชื่อตามผู้ก่อตั้งหน่วย ภายในศูนย์ฝึกประกอบด้วย หอกระโดดฝึกโรยตัวทางยุทธวิธี สูง 34 ฟุต ห้องฝึกการต่อสู้ในระยะประชิด (Close Quarters Battle: CQB) และชุดฝึกการใช้อาวุธประจำกายด้วยกระสุนซ้อม หรือเครื่องจำลองการฝึก
การฝึก > หลักสูตรสยบไพรี

การฝึกหลักสูตร ยุทธวิธีเพื่อพัฒนาศักยภาพของเจ้าหน้าที่ตำรวจปราบปรามยาเสพติด (สยบไพรี) เป็นหลักสูตรการฝึกของกองบัญชาการตำรวจปราบปรามยาเสพติด ระยะเวลาการฝึก 4 อาทิตย์ (1 เดือน) ทำการฝึกให้กับบุคลากรภายในหน่วย เพื่อเพิ่มศักยภาพหลังจากจบการศึกษาและเข้ารับการบรรจุเข้าหน่วยสยบไพรี ประกอบด้วย
การอบรมการใช้อาวุธ การฝึกใช้อาวุธประจำกาย ฝึกทักษะการใช้อาวุธทางยุทธวิธี ฝึกอบรมการอยู่รอดของเจ้าหน้าที่และยุทธวิธี (Officer Survival and Tactics: O.S.T.) การขี่รถจักรยานยนต์ทางยุทธวิธี การตรวจค้นสถานที่และอาคาร (CQB) การตรวจค้นบุคคล ยานพาหนะ การซุ่มยิงเบื้องต้น การรักษาความปลอดภัยบุคคลสำคัญ การส่งกำลังทางอากาศ การยิงปืนพกภายใต้สภาวะกดดัน การยิงปืนในสภาวะแสงน้อย การศึกษาแผนการปฏิบัติการพิเศษของหน่วยปฏิบัติการพิเศษ และการเข้าฝึกกับสถานการณ์ภาคพิเศษ
ภารกิจ

หน่วยสยบไพรี 43 มีภารกิจหลักในการสนับสนุนการปฏิบัติงานของกองบัญชาการตำรวจปราบปรามยาเสพติด และสำนักงานตำรวจแห่งชาติ ซึ่งเป็นต้นสังกัด โดยมีขอบข่ายภารกิจเกี่ยวข้องกับการปราบปรามยาเสพติดตั้งแต่การปราบปรามและจับกุมผู้ผลิต ผู้นำเข้ายาเสพติด ผู้ส่งออกยาเสพติด ผู้จำหน่ายยาเสพติด รวมไปถึงผู้ที่ครอบครองและขนย้ายตัวสารตั้งต้น เคมีภัณฑ์ และวัตถุดิบในการผลิตยาเสพติด ครอบคลุมไปถึงการปราบปรามเครือข่ายของยาเสพติดทั้งในประเทศและเครือข่ายระหว่างประเทศ ซึ่งอยู่ในราชอาณาจักรไทย
ภารกิจ > การปฏิบัติการ

หน่วยสยบไพรี 43 มีปฏิบัติการเด่นเกี่ยวกับการเข้าปิดล้อมตรวจค้นและจับกุมผู้ค้ายาเสพติดมาโดยตลอด เนื่องจากเป็นหน่วยปฏิบัติการพิเศษหลักของกองบัญชาการตำรวจปราบปรามยาเสพติด โดยชื่อปฏิบัติการหลักในแต่ละครั้งจะใช้ชื่อหน่วย ตามด้วยปี และครั้งที่ปฏิบัติการในปีนั้น อาทิ ปฏิบัติการสยบไพรี 62/9 ซึ่งปฏิบัติการในปี พ.ศ. 2562 ปฏิบัติการสยบไพรี 63/3 ซึ่งปฏิบัติการในปี พ.ศ. 2563 และใช้ชื่อตามภูมิประเทศหรือภูมิศาสตร์ในการปฏิบัติการ เช่น ยุทธการสยบไพรีกระบี่ร่มเย็น ซึ่งเป็นการปิดล้อมตรวจค้นในพื้นที่จังหวัดกระบี่
หน่วยสยบไพรี 43 (ซ้ายและด้านหลัง) จับกุมผู้ต้องหายาเสพติดเมื่อวันที่ 9 เมษายน พ.ศ. 2563
กองบังคับการสายตรวจและปฏิบัติการพิเศษ

ระวังสับสนกับ กองบังคับการปฏิบัติการพิเศษ
| กองบังคับการสายตรวจ และปฏิบัติการพิเศษ |
| --- | --- |
ตราของกองบังคับการ
อักษรย่อ: บก.สปพ.
คำขวัญ: บก.สปพ. ที่พึ่งแรกของประชาชน
ข้อมูลองค์กร
ก่อตั้ง: พ.ศ. 2504; 64 ปีที่แล้ว (2504)
โครงสร้างเขตอำนาจ
เขตอำนาจในการปฏิบัติการ: ประเทศไทย

แผนที่เขตอำนาจของ กองบังคับการสายตรวจ และปฏิบัติการพิเศษ
สำนักงานใหญ่: 29 ถนนวิภาวดีรังสิต แขวงลาดยาว เขตจตุจักร กรุงเทพมหานคร 10900
 
ผู้บริหารหน่วยงาน: พลตำรวจตรี วรวิทย์ ญาณจินดา, ผู้บังคับการ
หน่วยงานปกครอง:  กองบัญชาการตำรวจนครบาล
บทบาท: การอารักขา  • พระมหากษัตริย์ และพระราชินี  • พระบรมวงศานุวงศ์ สายตรวจ ศูนย์รวมข่าว สุนัขตำรวจ ต่อต้านการก่อการร้าย เก็บกู้วัตถุระเบิด ม้าตำรวจ สัตวแพทย์และส้ตวบาล
เขตอำนาจปกครอง:  • 8 กองกำกับการ
สิ่งอำนวยความสะดวก
รถสายตรวจ: 100 คัน  (ประมาณ)
สุนัขตำรวจ: 87 ตัว
เว็บไซต์
psd.metro.police.go.th
กองบังคับการสายตรวจและปฏิบัติการพิเศษ (อังกฤษ: Patrol and Special Operation Division) เป็นหน่วยงานในสังกัดของกองบัญชาการตำรวจนครบาล รู้จักกันในชื่อของ "ตำรวจ 191" ก่อตั้งขึ้นในปี พ.ศ. 2504 มีภารกิจหลักในการถวายความปลอดภัยแด่องค์พระมหากษัตริย์ พระราชินี และพระบรมวงศานุวงศ์ทุกพระองค์ในเขตนครบาล และภารกิจดูแลประชาชนด้านของงานรับแจ้งเหตุ สายตรวจ งานปฏิบัติการพิเศษและต่อต้านการก่อการร้าย
ประวัติ

กองบังคับการสายตรวจและปฏิบัติการพิเศษ ก่อตั้งขึ้นเมื่อปี พ.ศ. 2504 ในชื่อของ กองกำกับการรถวิทยุ และศูนย์รวมข่าว เพื่อรับมือกับปัญหาจากในช่วงก่อนหน้านี้ ที่มีแนวโน้มว่าจะเกิดเหตุการณ์ที่เป็นภัยคุกคามในระดับสูงที่เกินกว่าหน่วยงานปกติของตำรวจนครบาลจะรับมือกับเหตุการณ์ได้ จากนั้นได้รวมเข้ากับ กองกำกับการสุนัขตำรวจ และกองกำกับการตำรวจม้า และเพิ่มเติมภารกิจในการถวายอารักขาความปลอดภัยให้กับพระมหากษัตริย์ พระราชินี องค์รัชทยาทและพระบรมวงศานุวงศ์
ในปี พ.ศ. 2519 ได้มีการแบ่งส่วนราชการกรมตำรวจใหม่ปรับขึ้นเป็นกองบังคับการสายตรวจและปฏิบัติการพิเศษ โดยมี พลตำรวจเอก เสริม จารุรัตน์ เป็นผู้บังคับการคนแรก และได้ขอพระราชทานจากพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร นำตราอุณาโลมมาประดับในอาร์มพร้อมกับเครื่องแบบปฏิบัติงานสีน้ำเงิน พร้อมกับหมวกเบเรต์หน้าหมวกสีเหลือง ซึ่งสีทั้งสองเป็นสีของสถาบันพระมหากษัตริย์ และได้รับพระบรมราชานุญาตให้นำมาใช้งานได้
เมื่อปี พ.ศ. 2546 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ได้ตรัสกับ พลตำรวจเอก สันต์ ศรุตานนท์ ผู้บัญชาการตำรวจแห่งชาติในขณะนั้น ว่าอยากให้นำสุนัขจรจัดมาลองทำการฝึกเป็นสุนัขค้นหายาเสพติด โดยหลังจากฝึกแล้วให้นำไปประจำการตามท่าอากาศยานต่าง ๆ โดย พลตำรวจเอก สันต์ ได้นำสุนัขไปคัดเลือกที่มูลนิธิรักสุนัขหัวหิน ซึ่งเป็นโครงการในพระบรมราชานุเคราะห์ แลำฝึกฝนจนได้เข้าประจำการและนำไปใช้ประจำการจริง
ในปี พ.ศ. 2562 ได้มีการแบ่งส่วนราชการสำนักงานตำรวจแห่งชาติใหม่โดยแบ่งโครงสร้างของกองบังคับการสายตรวจและปฏิบัติการพิเศษ จากเดิม 7 หน่วย แบ่งออกเป็น 8 หน่วย ด้วยกันคือ ฝ่ายอำนวยการ กองกำกับการสุนัขตำรวจ กองกำกับการม้าตำรวจ กองกำกับการศูนย์รวมข่าว กองกำกับการสายตรวจ กองกำกับการต่อต้านการก่อการร้าย กลุ่มงานเก็บกู้วัตถุระเบิด และกลุ่มงานสัตวแพทย์และสัตวบาล โดยได้แบ่งกองกำกับการสุนัขและม้าตำรวจแยกออกมาเป็น 2 กองกำกับการเพื่อให้เกิดความชัดเจนในภารกิจ
ประวัติ > พระราชดำรัส

พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เคยได้พระราชทานกับศูนย์รับแจ้งเหตุ 191 หรือกองกำกับการศูนย์รวมข่าวเอาไว้ว่า
“อย่าทำลายความหวังของใคร เพราะเขาอาจเหลืออยู่แค่นั้นก็ได้”
ภารกิจ

กองบังคับการสายตรวจและปฏิบัติการพิเศษ มีภารกิจและอำนาจหน้าที่ ดังนี้
ถวายความปลอดภัย สำหรับองค์พระมหากษัตริย์ พระราชินี พระบรมวงศานุวงศ์ ผู้แทนพระองค์ พระราชอาคันตุกะ และบุคคลสำคัญอื่น ๆ
ป้องกันการก่อจลาจล ควบคุมฝูงชนในกรุงเทพมหานครหรือพื้นที่ที่ได้รับคำสั่ง และฝึกยุทธวิธีด้านการปราบจลาจลและควบคุมฝูงชน
ป้องกันและปราบปรามการกระทำความผิดทางอาญา รวมถึงสนับสนุนการปฏิบัติหน้าที่ของตำรวจท้องที่และหน่วยงานอื่น
ปฏิบัติตามมประมวลกฎหมายวิธีพิจารณาความอาญา และกฎหมายอื่นที่มีความผิดทางอาญาที่อยู่ในอำนาจความรับผิดชอบ
จัดสายตรวจในการออกตรวจ การสืบสวนหาข่าวเกี่ยวกับอาชญากรรม การก่อความไม่สงบภายใน และรักษาความปลอดภัยสถานที่สำคัญต่าง ๆ
ตรวจพิสูจน์และดำเนินการเก็บกู้วัตถุระเบิด
ต่อต้านการก่อการร้าย เจรจา และช่วยเหลือตัวประกัน รวมถึงฝึกยุทธวิธีให้กับตำรวจท้องที่หรือหน่วยงานอื่นตามได้รับคำสั่ง
จัดตำรวจม้าในการถวายอารักขาและรักษาความปลอดภัย พร้อมทั้งสนับสนุนหน่วยงานอื่นในการป้องกันปราบปรามอาชญากรรมและรักษาความสงบ
จัดกำลังสุนัขตำรวจในการออกป้องกันปราบปรามอาชญากรรม พร้อมทั้งสนับสนุนหน่วยงานที่เกี่ยวข้อง
ดูแลรักษาม้าและสุนัขตำรวจ และสนับสนุนหน่วยงานอื่นตามที่ได้รับคำสั่ง
เป็นศูนย์รับแจ้งเหตุและควบคุมสั่งการ สื่อสารข้อมูลไปยังตำรวจท้องที่
ปฏิบัติงานร่วมกับหน่วยงานอื่นตามที่ได้รับมอบหมาย
หน่วยงานในสังกัด

หน่วยงานในสังกัดของ กองบังคับการสายตรวจและปฏิบัติการพิเศษ ประกอบไปด้วย
ฝ่ายอำนวยการ
กองกำกับการสุนัขตำรวจ
กองกำกับการม้าตำรวจ
กองกำกับการศูนย์รวมข่าว
กองกำกับการสายตรวจ
กองกำกับการต่อต้านการก่อการร้าย
อรินทราช 26
กลุ่มงานเก็บกู้วัตถุระเบิด
กลุ่มงานสัตวแพทย์และสัตวบาล
การปฏิบัติการ > สายตรวจปฏิบัติการพิเศษ

สายตรวจปฏิบัติการพิเศษ หรือ ตำรวจ 191, สายตรวจ 191 เป็นหน่วยปฏิบัติการของ กองกำกับการสายตรวจ มีภารกิจในการสนับสนุนการปฏิบัติงานของตำรวจนครบาลเจ้าของท้องที่ในกรณีที่เจ้าของท้องที่ต้องการกำลังสนับสนุนหรืออยู่ใกล้เคียงที่เกิดเหตุ
นอกจากนี้ยังมีภารกิจในการป้อมปรามการเกิดอาชญากรรมด้วยการเปิดสัญญาณไฟวับวาบในพื้นที่เสี่ยง ตามข้อมูลสติติจากศูนย์ผ่านฟ้า เพื่อตัดวงจรการเกิดอาชญากรรม ตามทฤษฎีสามเหลี่ยมอาชญากรรม
การปฏิบัติการ > ศูนย์รับแจ้งเหตุ 191

ศูนย์รับแจ้งเหตุ 191 หรือ ศูนย์วิทยุผ่านฟ้า เป็นหน่วยงานของกองกำกับการศูนย์รวมข่าว มีหน้าที่ในการรับแจ้งเหตุภายในเขตพื้นที่ของกรุงเทพมหานคร และคอยประสานข้อมูลไปยังศูนย์วิทยุประจำกองบังคับการตำรวจนครบาลในพื้นที่ต่าง ๆ เพื่อให้ตำรวจท้องที่เข้าไปยังพื้นที่ที่ประสบเหตุฉุกเฉินตามที่ได้รับแจ้ง
การปฏิบัติการ > สุนัขตำรวจ

กองกำกับการสุนัขตำรวจ เป็นหน่วยงานที่สนับสนุนการทำงานของเจ้าหน้าที่ตำรวจในส่วนของสุนัขตำรวจ โดยแบ่งเป็นสายงานตามวิธีการใช้งานสุนัข เช่น การสะกดรอย การค้นหายาเสพติด การเก็บกู้วัตถุระเบิด การสาธิต การช่วยเหลือผู้ประสบภัย การพิสูจน์กลิ่นของกลาง และภารกิจอื่นตามที่ได้รับการร้องขอมา โดยสุนัขที่นำมาฝึกและประจำการนั้นจะอายุงานเฉลี่ยประมาณ 8 ปี โดยจะแบ่งสายงานตามลักษณะนิสัย เช่น ถ้ามีนิสัยร่าเริงจะเหมาะกับการตรวจค้นยาเสพติด หากไม่กลัวเสียงดังจะเหมาะกับการเก็บกู้วัตถุระเบิด ซึ่งจะต้องผ่านการฝึกทั่วไป 3 เดือนก่อนจะแยกฝึกตามสายงานอีก 6 เดือน และทดลองงานอีก 6 เดือนจึงจะได้บรรจุเป็นสุนัขตำรวจ ปัจจุบันมีสุนัขในประจำการทั้งสิ้น 87 ตัว
หากทำภารกิจได้สำเร็จ อาจมีการประดับยศให้กับสุนัขเพื่อเป็นขวัญและกำลังใจให้กับสุนัขและผู้บังคับสุนัขอีกด้วย เช่น กรณีของการคลีคลายคดีของน้องชมพู่ และไอซ์หีบเหล็ก
การปฏิบัติการ > ต่อต้านการก่อการร้าย

บทความหลัก: อรินทราช 26
อรินทราช 26 หรือ กองกำกับการต่อต้านการก่อการร้าย ก่อตั้งขึ้นในปี พ.ศ. 2526 โดย พลเอก เปรม ติณสูลานนท์ นายกรัฐมนตรีในขณะนั้นได้ให้กรมตำรวจจัดตั้งหน่วยขึ้น กรมตำรวจจึงได้จัดตั้งหน่วยอรินทราช 26 ขึ้นมาพร้อมกันกับหน่วยนเรศวร 261
สำหรับอรินทราช 26 เป็นหน่วยปฏิบัติการพิเศษที่มีความเชี่ยวชาญทางด้านการใช้อาวุธและยุทธวิธีพิเศษในการคลี่คลายและแก้ไขสถานการณ์ที่เป็นภัยร้ายแรง ทั้งในด้านการต่อต้านการก่อการร้าย การช่วยเหลือตัวประกัน การจู่โจมจับกุมตามแนว การบริหารวิกฤตการณ์ (Crisis Management) มีพื้นที่รับผิดชอบในเขตกรุงเทพมหานคร มีขนาดขีดความสามารถระดับกองร้อย
การปฏิบัติการ > เก็บกู้วัตถุระเบิด

EOD หรือ กลุ่มงานเก็บกู้วัตถุระเบิด เป็นหน่วยงานที่ก่อตั้งขึ้นเมื่อปี พ.ศ. 2504 โดยเดิมใช้ชื่อว่า แผนกวัตถุระเบิด สังกัดกองพลาธิการ กรมตำรวจ มีภารกิจในการดูแลคลังวัตถุระเบิด และตรวจพิสูจน์เก็บกู้วัตถุระเบิด โดยได้จัดตั้งชุดเก็บกู้วัตถุระเบิดขึ้นมาเป็นหน่วยแรกของตำรวจในปี พ.ศ. 2521 โดย พันตำรวจเอก สุรัตน์ สุมานัส หัวหน้าแผนกเก็บกู้วัตถุระเบิด มีพื้นที่รับผิดชอบในเขตกรุงเทพมหานคร และมีการจัดตั้งชุดเก็บกู้วัตถุระเบิดในส่วนภูมิภาค โดยสังกัดกองบัญชาการตำรวจตระเวนชายแดนเมื่อปี พ.ศ. 2528 โดยกลุ่มงานเก็บกู้วัตถุระเบิดชุดแรกนั้นได้ย้ายมาสังกัดกองสรรพวุธ สำนักงานส่งกำลังบำรุงในปี พ.ศ. 2535 และถูกยกขึ้นให้มีสถานะเทียบเท่ากองกำกับการในชื่อว่า กลุ่มงานเก็บกู้วัตถุระเบิด สังกัดกองบังคับการสายตรวจและปฏิบัติการพิเศษ กองบัญชาการตำรวจนครบาลเมื่อปี พ.ศ. 2548
กลุ่มงานเก็บกู้วัตถุระเบิด มีพื้นที่รับผิดชอบในบริเวณกรุงเทพมหานครในการค้นหา ตรวจพิสูจน์ เก็บกู้ หรือทำลายวัตถุระเบิดหรือเครื่องกระสุนปืน ดอกไม้เพลิง ทั้งในกรณีที่มีการรับแจ้งหรือมีการข่มขู่ ว่ามีวัตถุระเบิดหรือวัตถุต้องสงสัยซึ่งจะต้องทำการตรวจสอบ เพื่อเป็นการป้องกันการก่อวินาศกรรมและการก่อการร้ายในเขตเมือง
การปฏิบัติการ > ตำรวจม้า

ตำรวจม้า หรือ กองกำกับการม้าตำรวจ ก่อตั้งขึ้นในปี พ.ศ. 2496 โดย พลตำรวจเอก เผ่า ศรียานนท์ สำหรับเป็นกองเกียรติยศในการนำขบวนในพระราชพิธีต่าง ๆ ก่อนจะถูกรวมเข้ากับกองบังคับการสายตรวจและปฏิบัติการพิเศษ
ภารกิจหลักของตำรวจม้าคือการถวายอารักขาและรักษาความปลอดภัยให้กับพระบาทสมเด็จพระเจ้าอยู่หัว พระบรมราชินีนาถ และพระบรมวงศานุวงศ์ในการเสด็จพระราชดำเนินเพื่อไปประกอบพระราชกรณียกิจต่าง ๆ รวมถึงเป็นกองเกียรติยศในวาระพิเศษต่าง ๆ และถวายความปลอดภัยในสถานที่สำคัญ เช่น พระราชวัง พระตำหนัก และคอยตรวจตราบริเวณพื้นที่โดยรอบ
นอกจากนี้ยังเป็นส่วนหนึ่งของสายตรวจปฏิบัติการพิเศษในการเข้าถึงจุดที่รถยนต์ไม่สามารถเข้าถึงได้ และภารกิจในการมวลชนสัมพันธ์ในชุมชน งานท่องเที่ยว และงานเทศกาลต่าง ๆ
การปฏิบัติการ > สัตวแพทย์และสัตวบาล

กลุ่มงานสัตวแพทย์และสัตวบาล เป็นหน่วยงานเทียบเท่ากองกำกับการ มีหน้าที่ในการดูแลรักษาสัตว์ในหน่วย คือ สุนัขและม้า จากกองกำกับการสุนัขตำรวจ และกองกำกับการม้าตำรวจ ให้มีความพร้อมในการปฏิบัติการอยู่ตลอดเวลา ซึ่งเป็นภารกิจเฉพาะด้านจำเป็นต้องใช้วุฒิภายนอกคือสัตวแพทย์ และสัตวบาลในการปฏิบัติงาน
ยุทโธปกรณ์

กองบังคับการสายตรวจและปฏิบัติการพิเศษ มีอุปกรณ์และยานพาหนะโดยประมาณ ดังนี้
ยุทโธปกรณ์ > พาหนะ

รถสายตรวจ ประมาณ 100 คัน
ยุทโธปกรณ์ > อาวุธ

ปืนไฟฟ้า
ปืนลูกซอง
ปืนพก
ปืนกลเบา
ปืนไรเฟิล
ระเบิดมือ
ดูเพิ่ม

191 (หมายเลขโทรศัพท์ฉุกเฉิน)
อรินทราช 26
แหล่งข้อมูลอื่น

เว็บไซต์ทางการ
| ด ค กหน่วยงานในสังกัดกองบัญชาการตำรวจนครบาล |
| --- | --- | --- |
| กองบังคับการตำรวจ |  นครบาล 1  นครบาล 2  นครบาล 3  นครบาล 4  นครบาล 5  นครบาล 6  นครบาล 7  นครบาล 8  นครบาล 9  |  |
| กองบังคับการ |  อำนวยการ  สืบสวนสอบสวน  ตำรวจจราจร  สายตรวจและปฏิบัติการพิเศษ  อารักขาและควบคุมฝูงชน  |  |
| หน่วยขึ้นตรง |  ศูนย์ฝึกอบรม  กองกำกับการสวัสดิภาพเด็กและสตรี  |  |
| หน่วยปฏิบัติการพิเศษ |  อรินทราช 26  |  |
 สำนักงานตำรวจแห่งชาติ  หน่วยงานในสังกัดสำนักงานตำรวจแห่งชาติ 
ตำรวจม้าจากกองกำกับการม้าตำรวจกำลังร่วมพระราชพิธี
สายตรวจปฏิบัติการพิเศษกำลังอำนวยการจราจร
ตำรวจม้าจากกองกำกับการม้าตำรวจกำลังร่วมพระราชพิธี
นิรันดร์ บุณยรัตพันธุ์

| นิรันดร์ บุณยรัตพันธุ์ |
| --- | --- |
เกิด: 9 มีนาคม พ.ศ. 2498 (69 ปี) อำเภอพรหมบุรี จังหวัดสิงห์บุรี ประเทศไทย
อาชีพ: นักพากย์, พิธีกร
ปีปฏิบัติงาน: พ.ศ. 2524 – 2567
คู่สมรส: อัญชลี บุณยรัตพันธุ์
บุตร: ชิษณุ บุณยรัตพันธุ์ ภาณุ บุณยรัตพันธุ์
นิรันดร์ บุณยรัตพันธุ์ หรือที่รู้จักกันดีในฉายา น้าต๋อย เซมเบ้ เป็นนักพากย์ชาวไทย ที่เป็นที่รู้จักคนหนึ่งของเมืองไทย โดยสร้างชื่อจากการพากย์การ์ตูน ในรายการ ช่อง 9 การ์ตูน ทางช่อง 9 อ.ส.ม.ท. (ปัจจุบันคือ เอ็มคอตเอชดี) มาตั้งแต่ปี พ.ศ. 2524
นิรันดร์เคยเลิกพากย์อนิเมะตั้งแต่ปี พ.ศ. 2554 ด้วยปัญหาสุขภาพ โดยป่วยเป็นโรคหอบหืด และหันไปพากย์ภาพยนตร์จีนและซีรีส์เกาหลีทางช่อง 7 แทน อย่างไรก็ตาม ในปี พ.ศ. 2559 เขาได้มีโอกาสกลับมาพากย์อนิเมะเซเลอร์มูน คริสตัล อีกครั้งในบทบาทของ "หน้ากากทักซิโด้"
ประวัติ

นิรันดร์สำเร็จการศึกษาจากมหาวิทยาลัยศรีนครินทรวิโรฒ เริ่มฝึกพากย์จากการชมภาพยนตร์ฮอลลีวูด แต่มีชื่อเสียงจากการพากย์การ์ตูน โดยการ์ตูนที่พากษ์เป็นเรื่องแรกคือ หน้ากากเสือ ส่วนการพากษ์อันเป็นที่จดจำคือ บท ดร. โนริมากิ เซมเบ้ ผู้สร้างหุ่นแอนดรอยด์ชื่ออาราเล่ ในเรื่อง ดร.สลัมป์ กับหนูน้อยอาราเล่ จนเป็นที่มาของฉายาว่า น้าต๋อยเซมเบ้
ในระยะหลัง นิรันดร์พากย์ภาพยนตร์ชุดเกาหลี และภาพยนตร์ช่วงบิ๊กซินีมา ทางช่อง 7 สี มากขึ้น ขณะเดียวกัน ก็ลดบทบาทการพากย์ในโมเดิร์นไนน์การ์ตูน ทั้งนี้ ในการ์ตูนหลายเรื่อง นิรันดร์และสุภาพ ไชยวิสุทธิกุล (น้าติ่ง) ยังพากย์เป็นตัวละครที่มีความสัมพันธ์กัน เช่น คู่หู (ดิจิมอนเซฟเวอร์ส, คู่ซ่าฮาเฮx2) พี่น้อง (เทพอสูรจิ้งจอกเงิน) พ่อ-ลูก (ศึกจอมเวทปราบมาร) เป็นต้น
นิรันดร์มีบุตรชายที่เป็นนักพากย์การ์ตูนเหมือนกันคือ ชิษณุ (ต๋อม) และภาณุ (ตั๋ม) ต่อมาในปี พ.ศ. 2557 นิรันดร์เปิดเผยผ่านสื่อสังคมว่า ตนป่วยเป็นโรคหอบหืด ปัจจุบันรับงานพากย์ภาพยนตร์จีนและเกาหลี ที่มักเป็นตัวร้ายและตัวตลก ทางสถานีโทรทัศน์สีกองทัพบกช่อง 7 และเลิกพากย์การ์ตูนทางโมเดิร์นไนน์ทีวี มาตั้งแต่ปี พ.ศ. 2554
ผู้ที่พากย์เสียงแทน

ในช่วงที่นิรันดร์ป่วยและไม่สามารถรับงานพากย์เสียงให้กับทางช่อง 9 จึงทำให้นักพากย์คนอื่นๆ ได้ถูกมารับงานพากย์ต่อ ทั้งเรื่องที่ได้ถูกนำไปพากย์เสียงใหม่และเรื่องที่ยังออกอากาศอยู่ ยกเว้นบางเรื่องที่ยังให้พากย์เสียงได้นั่นก็คือ โดราเอมอน (เฉพาะภาพยนตร์), เซเลอร์มูน เป็นต้น
| นักพากย์ | บทพากย์ | เรื่อง | หมายเหตุ |
| --- | --- | --- | --- |
| ธนกฤต เจนครองธรรม | โกดะ ทาเคชิ | โดราเอมอน | พากย์เฉพาะทีวีซีรีส์ ตั้งแต่ปี พ.ศ. 2555 จนถึงปัจจุบัน |
| ธนกฤต เจนครองธรรม | โนริมากิ เซมเบ้ | ดร.สลัมป์ กับหนูน้อยอาราเล่ | พากย์ใหม่ เฉพาะทีวีซีรีส์ ตั้งแต่ปี พ.ศ. 2555 - 2560 |
| อภินันท์ ธีระนันทกุล | ทาเคชิ | โปเกมอน | พากย์เฉพาะภาค ไดมอนด์ & เพิร์ล |
| ไกวัล วัฒนไกร | คูรุรุ ผู้บรรยายเรื่อง | เคโรโระ ขบวนการอ๊บอ๊บป่วนโลก | พากย์ตั้งแต่ปี 5 เป็นต้นไป |
ผลงาน

ผลงานที่โดดเด่น และเป็นที่จดจำของแฟนการ์ตูนเมืองไทย มีดังนี้